
Text rozhodnutia
Súd: Krajský súd Žilina Spisová značka: 25Sd/207/2015 Identifikačné číslo súdneho spisu: 5015201048 Dátum vydania rozhodnutia: 21. 01. 2016 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2016:5015201048.1
Uznesenie Krajský súd v Žiline, v právnej veci navrhovateľa: L. R., nar. X. X. XXXX, r. č.: XXXXXX/XXXX, bytom A., D. XXXX/XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o úrazovú rentu, v konaní o opravnom prostriedku podanom navrhovateľom proti rozhodnutiu odporkyne č. 50800-2/2015-BA zo dňa 4. 9. 2015, takto
r o z h o d o l :
Súd konanie z a s t a v u j e .
Odporkyni náhradu trov konania n e p r i z n á v a .
o d ô v o d n e n i e :
Odporkyňa napadnutým rozhodnutím č. 50800-2/2015-BA zo dňa 4. septembra 2015 priznala navrhovateľovi podľa § 88 Zákona o sociálnom poistení nárok na úrazovú rentu odo dňa 1. marca 2015 v dôsledku pracovného úrazu zo dňa 11. marca 2014 a súčasne navrhovateľovi nepriznala podľa § 109 ods. 2 Zákona o sociálnom poistení nárok na výplatu úrazovej renty z dôvodu, že suma úrazovej renty určená podľa § 89 Zákona o sociálnom poistení nepresiahla nulu.
Proti rozhodnutiu odporkyne podal navrhovateľ včas opravný prostriedok, v ktorom namietal stanovenú mieru PPS v rozsahu 70 % a žiadal o jej prehodnotenie, nakoľko sa v priloženom posudku uvádza, že sa môže zaradiť do pracovného pomeru bez zvýšených nárokov na úchopovú schopnosť pravej ruky a jemnú motoriku. Žiadal o uvedenie takej práce.
Ku dňu priznania úrazovej renty mal poškodený nárok na invalidný dôchodok v sume 288,- € mesačne, o ktorú sa mu znižuje suma úrazovej renty (266,40 €). Nakoľko suma 288,- € invalidného dôchodku, na ktorú má poškodený (navrhovateľ) nárok ku dňu priznania úrazovej renty, prevyšuje sumu úrazovej renty určenú podľa § 89 ods. 1 Zákona o sociálnom poistení a konečná suma úrazovej renty určená podľa § 89 ods. 1 a ods. 2 zákona v znení neskorších predpisov nepresahuje nulovú hodnotu, nevzniká navrhovateľovi ku dňu 1. marca 2015 nárok na výplatu úrazovej renty.
Na pojednávaní navrhovateľ na základe referovania veci pochopil, že pokiaľ má invalidný dôchodok vyšší ako výpočet úrazovej renty, úrazová renta mu nepatrí. Vzhľadom k tomu zobral opravný prostriedok späť a súhlasil s tým, aby súd konanie vo veci zastavil.
Zástupkyňa odporkyne súhlasila so späťvzatím opravného prostriedku. S poukazom na dispozitívny úkon navrhovateľa súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p..
O trovách konania súd rozhodol primerane podľa ust. § 250h ods. 2 O.s.p. v spojení s ust. § 250l ods. 2 O.s.p., podľa ktorého, až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. V predmetnom konaní žalovanému správnemu
orgánu trovy konania nevznikli, tieto si ani neuplatnil, preto o ich náhrade súd rozhodol tak, ako je uvedené vo výrokovej časti tohto rozhodnutia (odporkyni náhradu trov konania nepriznáva).
Poučenie:
Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach.
Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

